La UPAN de Burjassot rescata un gat tancat en un transportí
2025-07-24

La Unitat de Protecció Animal de la Policia Local de Burjassot ha dut a terme el rescat d’un gat que, tancat en un transportí, estava dins del pati interior d’un habitatge en què no vivia ningú.

Els agents es van desplaçar, alertats pels veïns de la zona, fins a l’habitatge en què es trobava l’animal que, tal com han assenyalat fonts policials, “podria portar diversos mesos allí, sent alimentat pels veïns a través de la finestra”, ja que en el pis en el qual es trobava està deshabitat.

Una patrulla de la UPAN va comprovar in situ la situació lamentable de l’animal, ja que estava tancat en un transportí ple de caques, sense menjar ni aigua “i no parava de miolar desesperat”.

Els agents van realitzar les gestions necessàries per localitzar als propietaris de l’animal; gestions que van resultar infructuoses per la qual cosa els agents, a través d’una finestra, van aconseguir obrir el transportí i rescatar l’animal de la seua captivitat. El gat va ser traslladat immediatament a la clínica veterinària col·laboradora de la Protectora d’Animals de Burjassot, “ja que a simple vista tenia les potes posteriors atrofiades a causa del temps tancat en un lloc tan xicotet”.

En aquests moments, l’animal es troba fora de perill i atès per la Protectora de Burjassot i serà donat en adopció quan apareguen uns propietaris responsables, tal com han informat fonts de Policia Local.

La UPAN ha iniciat una recerca a fi de localitzar els propietaris del felí i denunciar-los per un presumpte delicte de maltractament animal.